**Χαιρετισμός του Υπουργού Ενέργειας, Εμπορίου και Βιομηχανίας κ. Γιώργου Παπαναστασίου στη Γενική Συνέλευση του ΕΒΕ Αμμοχώστου, την Πέμπτη 28 Νοεμβρίου 2024**

Κύριε Πρόεδρε και μέλη του Διοικητικού Συμβουλίου του Εμπορικού και Βιομηχανικού Επιμελητηρίου Αμμοχώστου,

Αγαπητά μέλη του Επιμελητηρίου,

Κύριες και Κύριοι,

Είναι πραγματικά με μεγάλη χαρά που παρευρίσκομαι απόψε στον εντυπωσιακό αυτό χώρο εκδηλώσεων της Μαρίνας Αγίας Νάπας, για να χαιρετίσω την ετήσια Γενική Συνέλευση των μελών του Εμπορικού και Βιομηχανικού Επιμελητηρίου (ΕΒΕ) Αμμοχώστου.

Μια εκδήλωση, πρέπει να επισημάνω, με την οποία ολοκληρώνεται ο κύκλος των συμμετοχών μου σε όλες ανεξαίρετα τις φετινές Γενικές Συνελεύσεις των επαρχιακών Εμπορικών και Βιομηχανικών Επιμελητηρίων. Πέντε συνολικά συνελεύσεις, όλες μέσα στον τρέχοντα μήνα, στις οποίες επεδίωξα να είμαι παρών, αφού θεωρώ ιδιαίτερα σημαντική τη συνεχή επικοινωνία του Κράτους με τα μέλη της δραστήριας επιχειρηματικής μας κοινότητας, με σκοπό ακριβώς να αφουγκραζόμαστε τις ανάγκες και τις ανησυχίες σας και να προωθούμε στοχευμένα μέτρα και λύσεις.

Όπως γνωρίζετε, αγαπητοί φίλοι και φίλες, βασικός στόχος του Υπουργείου Ενέργειας, Εμπορίου και Βιομηχανίας είναι η μετάβασή μας σε ένα νέο, βιώσιμο μοντέλο ανάπτυξης, το οποίο θα βασίζεται κυρίως στην καινοτομία και την επιχειρηματικότητα. Για να τον πετύχουμε, πάντα σε συνεργασία και συνεννόηση με εσάς, τους άμεσα ενδιαφερόμενους, εργαζόμαστε για την έμπρακτη στήριξη των κυπριακών επιχειρήσεων μέσω προγραμμάτων που θα τους επιτρέψουν να έχουν ουσιαστική μείωση στο ενεργειακό τους κόστος, να εκσυγχρονιστούν, να αναβαθμιστούν ψηφιακά και να υλοποιήσουν πράσινες και κυκλικές επενδύσεις.

Ταυτόχρονα, εργαζόμαστε για ενίσχυση τόσο της εξωστρέφειας των επιχειρήσεών μας όσο και των εξαγωγών εγχώριων προϊόντων και υπηρεσιών, αξιοποιώντας, μεταξύ άλλων, την εξειδίκευση της υπηρεσίας Export Helpdesk και των Εμπορικών μας Κέντρων στο εξωτερικό. Υλοποιούμε, επίσης, αριθμό προωθητικών δράσεων, όπως είναι οι επιχορηγήσεις για συμμετοχή σε εκθέσεις στην Κύπρο και διεθνώς και η διοργάνωση, σε συνεργασία με το ΚΕΒΕ, στοχευμένων επιχειρηματικών αποστολών.

Για την προσέλκυση επενδύσεων στη χώρα μας, είναι πολύ σημαντική η συμβολή της Μονάδας Διευκόλυνσης Εταιρειών, η οποία λειτουργεί στο Υπουργείο μας ως το ενιαίο σημείο επαφής για ξένες εταιρείες που θέλουν να δραστηριοποιηθούν ή δραστηριοποιούνται στην Κύπρο, καθώς και για κυπριακές εταιρείες σε συγκεκριμένους τομείς προτεραιότητας.

Επιτρέψτε μου σε αυτό το σημείο να αναφερθώ εν συντομία στα συγχρηματοδοτούμενα Σχέδια Χορηγιών που προκηρύσσουμε ανά διαστήματα, με συνολικό προϋπολογισμό €363 εκατομμυρίων. Τα €226 εκατομμύρια αφορούν στην προγραμματική περίοδο 2021-2027 κι έχουν εξασφαλιστεί στο πλαίσιο του προγράμματος «ΘΑλΕΙΑ», ενώ τα υπόλοιπα €137 εκατομμύρια χρηματοδοτούνται από τον Μηχανισμό Ανάκαμψης και Ανθεκτικότητας και το νέο Σχέδιο REPowerEU της ΕΕ.

Παράλληλα, στο πλαίσιο λειτουργίας του Ταμείου ΑΠΕ και ΕΞ.Ε υλοποιούμε Σχέδια που αποκλειστικό στόχο έχουν την προώθηση των Ανανεώσιμων Πηγών και της Εξοικονόμησης Ενέργειας. Ο προϋπολογισμός του Ταμείου για το 2024 ανέρχεται σε περίπου €112 εκατομμύρια.

Από τα Σχέδιά μας λοιπόν, οι κυπριακές επιχειρήσεις μπορούν να επωφελούνται είτε άμεσα είτε έμμεσα. Στο παρόν στάδιο είναι ανοικτά για αιτήσεις:

* Το Σχέδιο Εξοικονομώ – Αναβαθμίζω στις Κατοικίες, με προϋπολογισμό €30 εκατομμυρίων, το οποίο αποσκοπεί στην εκτεταμένη ενεργειακή αναβάθμιση υφιστάμενων κατοικιών.
* Το Σχέδιο για την ενθάρρυνση της χρήσης Ανανεώσιμων Πηγών Ενέργειας και της Εξοικονόμησης Ενέργειας στις κατοικίες, με το οποίο επιχορηγούνται η εγκατάσταση φωτοβολταϊκών συστημάτων, η θερμομόνωση οροφών, καθώς και ο συνδυασμός των δύο. Στο εν λόγω Σχέδιο συμπεριλαμβάνεται και η πολύ δημοφιλής κατηγορία «Φωτοβολταϊκά για Όλους» που μόλις πρόσφατα επαναπροκηρύχθηκε για 3.000 νέες αιτήσεις, οι οποίες αντιστοιχούν σε συνολικά €15 εκατομμύρια.
* Το Σχέδιο για την εγκατάσταση φωτοβολταϊκού συστήματος για τη φόρτιση ηλεκτρικού οχήματος ή υβριδικού οχήματος τύπου plug-in, με συνολικό προϋπολογισμό στο €1.5 εκατομμύριο.
* Το Σχέδιο για την ενθάρρυνση της Ενεργειακής Αναβάθμισης από Αρχές Τοπικής Αυτοδιοίκησης και φορείς ευρύτερου Δημοσίου Τομέα, με συνολικό προϋπολογισμό στα €20 εκατομμύρια.

Μόλις σήμερα εγκρίθηκε από το Υπουργικό Συμβούλιο και το Σχέδιο Ενισχύσεων Ήσσονος Σημασίας που απευθύνεται σε παρόχους υπηρεσιών και επιχορηγεί τη συμμετοχή τους σε εκθέσεις στο εξωτερικό, στις οποίες το Υπουργείο Ενέργειας, Εμπορίου και Βιομηχανίας συμμετέχει με κρατικό περίπτερο. Με προϋπολογισμό €400.000 ευρώ για το έτος 2025 και μέγιστο ποσό ενίσχυσης ανά δικαιούχο και ανά έκθεση τις €12.500, το Υπουργείο μας δέχεται, μέχρι τις 16 Δεκεμβρίου 2024, αιτήσεις για συμμετοχή στις εκθέσεις τεχνολογίας «GITEX Global» και «GITEX Europe 2025», που θα πραγματοποιηθούν σε Ντουμπάι και Βερολίνο αντίστοιχα, καθώς και για τη ναυτιλιακή έκθεση MARINTEC China 2025, που θα πραγματοποιηθεί στη Σαγκάη. Όλες οι λεπτομέρειες για το Σχέδιο είναι διαθέσιμες στην ιστοσελίδα της Υπηρεσίας Εμπορίου.

Πολύ σύντομα το Υπουργείο μας θα ξεκινήσει να δέχεται, επίσης, αιτήσεις για νέες προκηρύξεις Σχεδίων Χορηγιών, οι οποίες θα αφορούν:

* στο πρώτο Σχέδιο που θα εφαρμοστεί στη χώρα μας για Συστήματα Αποθήκευσης Ενέργειας σε συνδυασμό με ΑΠΕ, με προϋπολογισμό ύψους €35 εκατομμυρίων,
* στο Σχέδιο για την εγκατάσταση ή αντικατάσταση ολοκληρωμένων Ηλιακών Συστημάτων Παραγωγής Ζεστού Νερού σε κατοικίες, με προϋπολογισμό στο €1 εκατομμύριο, και
* στο νέο Σχέδιο Εξοικονομώ – Αναβαθμίζω στις Επιχειρήσεις, για συνολικές χορηγίες €24 εκατομμυρίων.

Αγαπητά μέλη του ΕΒΕ Αμμοχώστου,

Την περασμένη εβδομάδα ο Οίκος Αξιολόγησης Moody’s προχώρησε σε διπλή αναβάθμιση της κυπριακής οικονομίας, τοποθετώντας την, για πρώτη φορά μετά από 13 ολόκληρα χρόνια, στην επενδυτική βαθμίδα Α. Πρόκειται ασφαλώς για μια ιδιαίτερα θετική εξέλιξη, η οποία διανοίγει νέες προοπτικές για την προσέλκυση ποιοτικών επενδύσεων στη χώρα μας, που σήμερα καταγράφει από τους υψηλότερους ρυθμούς ανάπτυξης στην Ευρώπη. Εν πολλοίς η εξέλιξη αυτή οφείλεται στη δική σας δουλειά και στις επιχειρηματικές πρωτοβουλίες που εσείς συνεχώς αναλαμβάνετε, σε συνδυασμό, φυσικά, και με την υπεύθυνη δημοσιονομική πολιτική που εφαρμόζει η Κυβέρνησή μας.

Με τη στήριξη, λοιπόν, του Κράτους, ο επιχειρηματικός κόσμος της Κύπρου είναι που ηγείται των προσπαθειών μας για μετάβαση σε μια πράσινη, κυκλική και αειφόρο οικονομία. Στόχος του Υπουργείου Ενέργειας, Εμπορίου και Βιομηχανίας είναι να ενδυναμώσουμε περαιτέρω τις πολιτικές και τις δράσεις που εφαρμόζουμε για τόνωση του επιχειρείν στον τόπο μας, μεταξύ άλλων ολοκληρώνοντας, εντός του 2025, τη νέα μας Στρατηγική και το Σχέδιο Δράσης για την αποτελεσματική προώθηση στο εξωτερικό επιλεγμένων τομέων υπηρεσιών της Κύπρου.

Ταυτόχρονα, εντατικοποιούμε τις ενέργειές μας για δημιουργία Εθνικής Οπτικής Ταυτότητας των Κυπριακών Προϊόντων, με σκοπό την αύξηση της εξαγωγιμότητας και της εγχώριας κατανάλωσής τους και, γενικότερα, τη διατήρηση της καλής τους φήμης. Με απλά λόγια, η νέα αυτή Οπτική Ταυτότητα θα αφορά ουσιαστικά στην υπό προϋποθέσεις χρήση του λογότυπου «Cyprus Made», αρχικά στα βιομηχανικά και γεωργικά και μεταποιημένα γεωργικά προϊόντα, καθώς και στα κυπριακά χειροτεχνήματα. Σε μεταγενέστερο στάδιο πιθανόν να επεκταθεί και στον τομέα παροχής υπηρεσιών.

Τέλος, είμαστε γενικότερα σε μια διαδικασία επανασχεδιασμού των προωθητικών μας δράσεων, ούτως ώστε οι επιχειρηματικές αποστολές που συνδιοργανώνουμε με το ΚΕΒΕ, αλλά και η συμμετοχή της χώρας μας σε εκθέσεις του εξωτερικού, να είναι πλέον πιο στοχευμένες και να αφορούν στην προώθηση συγκεκριμένων προϊόντων και υπηρεσιών, που διαφοροποιούν την Κύπρο από τον ανταγωνισμό.

Κλείνοντας, σας εύχομαι καλές δουλειές και ό,τι καλύτερο για το μέλλον, όπως και κάθε επιτυχία στις εργασίες της Γενικής σας Συνέλευσης.

Ευχαριστώ για την προσοχή σας.